ดอลล์แข็งรับความเชื่อมั่นผู้บริโภคสหรัฐ
ดอลลาร์สหรัฐปรับตัวขึ้นเมื่อเทียบสกุลเงินหลักส่วนใหญ่เมื่อคืนนี้ (26 มิ.ย.) โดยได้รับแรงหนุนจากความเชื่อมั่นผู้บริโภคสหรัฐที่ออกมาดีเกินคาด ขณะที่นักลงทุนรอดูการเจรจาหนี้กรีซรอบใหม่ในวันนี้
28 มิ.ย. 2558

สำนักข่าวอินโฟเควสท์รายงานว่า ค่าเงินยูโรอ่อนค่าลงเมื่อเทียบดอลลาร์สหรัฐที่ระดับ 1.1160 ดอลลาร์สหรัฐ จาก 1.1203 ดอลลาร์สหรัฐ ขณะที่เงินปอนด์ลดลงที่ 1.5731 ดอลลาร์สหรัฐ จากระดับ 1.5732 ดอลลาร์สหรัฐ
ค่าเงินดอลลาร์สหรัฐปรับตัวขึ้นเทียบกับสกุลเงินเยนที่ 123.85 เยน จาก 123.61 เยน และทรงตัวเมื่อเทียบกับฟรังก์สวิสที่ระดับ 0.9364 ฟรังก์ ขณะที่ค่าเงินดอลลาร์ออสเตรเลียปรับลงเมื่อเทียบกับดอลลาร์สหรัฐที่ระดับ 0.7652 ดอลลาร์สหรัฐ จากระดับ 0.7741 ดอลลาร์
ดอลลาร์สหรัฐปรับตัวแข็งแกร่ง หลังผลสำรวจของมหาวิทยาลัยมิชิแกนระบุว่า ดัชนีความเชื่อมั่นผู้บริโภคสหรัฐขั้นสุดท้ายของเดือนมิ.ย.อยู่ที่ระดับ 96.1 สูงกว่าตัวเลขเบื้องต้นที่ 94.6 หลังจากแตะระดับ 90.7 ในเดือนพ.ค. ขณะที่นักวิเคราห์คาดการณ์ไว้ก่อนหน้านี้ว่า ดัชนีอยู่ที่ระดับ 95.0 ในเดือนมิ.ย.
นักวิเคราะห์มองว่าข้อมูลเศรษฐกิจสหรัฐที่สดใสในช่วงที่ผ่านมาได้ช่วยหนุนกระแสคาดการณ์ของตลาดเกี่ยวกับการปรับขึ้นอัตราดอกเบี้ยในปีนี้ ขณะเดียวกัน นักลงทุนต่างจับตาดูสถานการณ์การเจรจาประเด็นหนี้สินของกรีซ โดยบรรดารัฐมนตรีคลังยูโรโซน หรือยูโรกรุ๊ป จะมีการหารือกันอีกครั้งในวันนี้ ที่กรุงบรัสเซลส์ ประเทศเบลเยียม เพื่อพยายามหาทางออกให้กับวิกฤตหนี้กรีซที่ยืดเยื้อมาเป็นเวลานาน
ทั้งนี้ นักวิเคราะห์มองว่าเวลากำลังจะหมดลงสำหรับการบรรลุข้อตกลงระหว่างกรีซและบรรดาเจ้าหนี้ ขณะที่กรีซมีกำหนดจะต้องชำระคืนเงินงวดราว 1.6 พันล้านยูโรแก่กองทุนการเงินระหว่างประเทศ (IMF) ภายในสิ้นเดือนนี้